UWK blink uit teen Hammies; verloor net-net teen Valsbaai | Netwerk24
UWK blink uit teen Hammies; verloor net-net teen Valsbaai
Deur Sarel Burger 05 September 2018 06:02
’n Uitstekende vertoning deur die Universiteit van Wes-Kaapland (UWK), ’n goeie oorwinning vir Unie-Milnerton, maar Noordelikes-Tygerberg (NTK) wat ’n sege wegsmyt, was opvallende kenmerke van die afgelope reeks Superliga-rugbywedstryde in die WP.
Nadat UWK vroeër in die week skitterend vertoon het deur die spogspan van Hamiltons met 35-24 af te stof, het UWK Saterdag so byna ’n opskudding veroorsaak in sy kragmeting teen Valsbaai, een van die voorlopers op die punteleer in die topafdeling. Die studentespan is naelskraap met 33-31 geklop.
Unie-Milnerton bly saam met Durbanville-Bellville steeds onder die voorbokke op die punteleer ná sy oorwinning van 24-19 in die derbykragmeting teen Brackenfell.
Durbell het 10 keer agter die doellyn van Schotsche Kloof/Walmer gaan kuier in sy wegholsege van 62-12. Tygerberg-klub (7-99 t die Maties) en Belhar (24-69 t die Ikeys) het egter kwaai loesings op die lyf geloop.
NTK, wat in sy wedstryd teen Villager skuins voor rustyd ’n voorsprong van 33-14 gehad het en duidelik in beheer van sake was, het daarna skielik lam in die bene geraak. Vrotsige verdediging deur die Parowiete het meegebring dat die besoekers met 52-48 gewen het. In afdelings B en C van die Superliga was Kuilsrivier die enigste span in die Tygerbergstreek wat die pyp kon rook. Die Kuile het Kraaifontein met 43-25 geklop, terwyl Bellville (28-29 t Vineyards), Hands & Heart (12-17 t Collegians), Scottsdene (32-36 t Manenberg) en Elsiesrivier (23-33 t Vusy Bees) die spit afgebyt het.